Byla C‑695/22
Fondee a.s.
prieš
Česká národní banka
(Vrchní soud v Praze prašymas priimti prejudicinį sprendimą)
2024 m. gegužės 16 d. Teisingumo Teismo (penktoji kolegija) sprendimas
„Prašymas priimti prejudicinį sprendimą – Laisvė teikti paslaugas – Finansinių priemonių rinkos – Direktyva 2014/65/ES – 3 straipsnis – Direktyvos 2014/65/ES taikymo išimtis – Investavimo tarpininkas, kuriam taikoma išimtis – Valstybės narės teisės aktai, draudžiantys šiam tarpininkui perduoti klientų pavedimus kitoje valstybėje narėje įsteigtai investicinei įmonei“
Įsisteigimo laisvė – Laisvė teikti paslaugas – Finansinių priemonių rinkos – Direktyva 2014/65 – Neprivalomosios išimtys – Investavimo tarpininkas – Valstybės narės teisės aktai, draudžiantys tarpininkams, kuriems taikoma išimtis, perduoti klientų pavedimus kitoje valstybėje narėje įsteigtai leidimą turinčiai investicinei įmonei – Neleistinumas
(Europos Parlamento ir Tarybos direktyvos 2014/65 3 straipsnio 1 dalies c punkto i papunktis)
(žr. 31, 32 punktus ir rezoliucinę dalį)
Santrauka
Gavęs Městský soud v Praze (Prahos miesto teismas, Čekijos Respublika) prašymą priimti prejudicinį sprendimą dėl ginčo, susijusio su tarpininko laisve teikti paslaugas finansinių priemonių rinkose, Teisingumo Teismas patvirtino galimybę tarpininkui, kuriam Direktyva 2014/65(1) netaikoma, perduoti biržos pavedimus investicinei įmonei, įsteigtai kitoje valstybėje narėje nei ta, kurioje yra jo kilmės vieta.
Fondee a.s. Čekijos Respublikoje vykdo investavimo tarpininko veiklą. Pagal Direktyvos 2014/65 3 straipsnio 1 dalyje numatytą galimybę, kuria Čekijos Respublika pasinaudojo, kaip investavimo tarpininkei Fondee ši direktyva netaikoma, todėl ji negali naudotis laisve teikti investicines paslaugas pagal to paties straipsnio 3 dalį.
Vykdydama savo veiklą nuo 2019 m. spalio 7 d. iki gruodžio 27 d. Fondee iš savo klientų gautus 407 kotiruojamų fondų investicinių vienetų pirkimo pavedimus perdavė Nyderlanduose įsisteigusiam vertybinių popierių prekiautojui.
Pagal nacionalinės teisės aktus investavimo tarpininkams draudžiama perduoti pavedimus kitose valstybėse narėse įsteigtoms investicinėms įmonėms.
Dėl to Čekijos nacionalinis bankas skyrė baudą bendrovei Fondee už minėtu laikotarpiu vykdytą veiklą.
Čekijos nacionalinio banko Bankininkystės tarybai atmetus Fondee skundą, ji kreipėsi į Prahos miesto teismą, prašymą priimti prejudicinį sprendimą pateikusį teismą. Šis teismas siekė išsiaiškinti, ar investavimo tarpininkai turi galimybę remtis teise į laisvą paslaugų teikimą pagal SESV 56 straipsnį, kad galėtų perduoti kliento pavedimus užsienio vertybinių popierių prekiautojui.
Teisingumo Teismo vertinimas
Kadangi Direktyva 2014/65 buvo visiškai suderinti nacionalinės teisės aktai, susiję, be kita ko, su pavedimų, susijusių su viena ar daugiau finansinių priemonių, tarpvalstybiniu priėmimu ir perdavimu, Teisingumo Teismas, remdamasis savo jurisprudencija(2), nusprendė prejudicinius klausimus nagrinėti remdamasis vien šios direktyvos nuostatomis.
Taigi Teisingumo Teismas mano, kad jam iš esmės pateiktas klausimas, ar Direktyvos 2014/65 3 straipsnio 1 dalies c punkto i papunktis turi būti aiškinamas taip, kad asmenys, kuriems valstybė narė nusprendė netaikyti šios direktyvos, turi teisę perduoti vykdyti iš šioje valstybėje narėje reziduojančių ar įsisteigusių klientų gautus pavedimus kitoje valstybėje narėje įsteigtoms investicinėms įmonėms, kurioms tos kitos valstybės narės kompetentinga institucija suteikė leidimą šiuo tikslu, ir todėl pagal jį draudžiamas nacionalinės teisės aktas, draudžiantis tokį perdavimą.
Teisingumo Teismas į šį klausimą atsakė teigiamai.
Prieidamas prie tokios išvados Teisingumo Teismas pažymėjo, kad pagal Direktyvos 2014/65 3 straipsnio 1 dalį valstybėms narėms leidžiama netaikyti šios direktyvos asmenims, kurių kilmės valstybė narė jos yra, jeigu laikomasi tam tikrų sąlygų. Direktyvos 3 straipsnio 1 dalies c punkto i papunktyje, be kitų sąlygų, aiškiai nurodyta, kad šie asmenys turi teisę perduoti gautus pavedimus leidimą turinčioms investicinėms įmonėms.
Vis dėlto šiame straipsnyje kalbama apie pavedimų perdavimą bet kuriai leidimą turinčiai investicinei įmonei, o ne tik toms, kurios įsteigtos ir turi leidimą asmens, kuriam ši direktyva netaikoma, buveinės valstybėje narėje.
1      2014 m. gegužės 15 d. Europos Parlamento ir Tarybos direktyva 2014/65/ES dėl finansinių priemonių rinkų, kuria iš dalies keičiamos Direktyva 2002/92/EB ir Direktyva 2011/61/ES (OL L 2014, 2014, p. 349).
2      2023 m. balandžio 20 d. Sprendimas Autorità Garante della Concorrenza e del Mercato (Comune di Ginosa) (C‑348/22, EU:C:2023:301, 36 punktas ir jame nurodyta jurisprudencija).